कोटा। नगर निगम के वार्ड संख्या 60 में हुए उपचुनाव में कांग्रेस की प्रत्याशी उमा चतुर्वेदी ने भाजपा के हरिमोहन शर्मा को 273 वोटों से हराकर सीट बचाए रखी। तीसरे स्थान पर निर्दलीय नंदकिशोर शर्मा नंदू रहे। निर्दलीय नंदू ने 405 व कौशल किशोर शर्मा ने 170 मत प्राप्त किए।
सुबह 8 बजे मतगणना शुरू होने से पहले ही दोनों दलों के कार्यकर्ता कलेक्ट्रेट के सामने पहुंच गए। भाजपा के हरिमोहन शर्मा हारने के बाद सबसे पहले टैगोर हॉल से बाहर निकले और बिना किसी से बात करे चुपचाप चले गए। इसके बाद कांग्रेस प्रतिनिधियों ने बाहर आकर जीत की सूचना दी और ढोल नगाड़े बजने व आतिशबाजी शुरू हो गई। टैगोर हॉल में सहायक रिटर्निग अधिकारी दाताराम ने विजयी प्रत्याशी उमा चतुर्वेदी को शपथ दिलाई।
उपचुनाव में कांग्रेस अपनी सीट को बचाने में सफल हुई, लेकिन भाजपा पिछले चुनाव के मुकाबले मजबूत होकर उभरी है। 2009 के नगर निगम चुनावों के मुकाबले इस बार वोटिंग प्रतिशत कम रहने और सहानुभूति की उम्मीद के बावजूद कांग्रेस प्रत्याशी की जीत का अंतर 833 से घटकर मात्र 273 रह गया, जबकि भाजपा के वोट 739 से बढ़कर 1841 हो गए। हालांकि भाजपा में फूट का भी खामियाजा भुगतना पड़ा है।
वार्ड 60 के उपचुनाव को कांग्रेस व भाजपा के लिए आने वाले विधानसभा चुनावों की रिहर्सल के रूप में देखा जा रहा था। इसमें नगरीय विकास मंत्री शांति धारीवाल की प्रतिष्ठा जहां दांव पर थी, वहीं भाजपा से टिकट की तैयारी कर रहे भाजपा के पूर्व विधायक प्रहलाद गुंजल इसके माध्यम से अपनी पकड़ यहां बनाना चाहते थे।
कांग्रेस ने एकजुट होकर चुनाव लड़ा। मंत्री सहित सभी दिग्गज यहां पड़ाव डाले रहे, इसके साथ ही उमा चतुर्वेदी के साथ सहानुभूति भी जुड़ गई, जिससे वे जीतीं। जबकि भाजपा में प्रहलाद गुंजल व शहर अध्यक्ष श्याम शर्मा एकजुट रहे। दोनों विधायकों ओम बिरला व भवानीसिंह चुनाव से दूर रहे।
अब भी देते रहे सफाई
॥मेरा पहले से ही कार्यकर्ता सम्मेलन फिक्स था, जिसकी तैयारियों में जुटा हुआ था। इस कारण वार्ड चुनाव में नहीं पहुंच पाया।
- भवानीसिंह राजावत, विधायक
॥युवामोर्चा की जिम्मेदारी थी, जिसमें जुटा हुआ था। इसके साथ ही प्रदेश अध्यक्ष वसुंधरा राजे की यात्रा में शामिल रहने से वार्ड में नहीं पहुंच पाया, कार्यकर्ताओं को सक्रिय किया हुआ था।
- ओम बिरला, विधायक
वार्ड में मेरे पति राजेश चतुर्वेदी ने जो भी काम अधूरे छोड़े हैं, उन्हें पूरा करवाने का प्रयास करूंगी। वार्ड के लोगों ने सच्ची सेवा करने वाले परिवार के सदस्य को ही सेवा का मौका दिया है। मैं भी जनता की सेवा के लिए हमेशा तैयार रहूंगी।
-उमा चतुर्वेदी, नवनिर्वाचित पार्षद
धारीवाल को करना होगा मंथन
इस जीत से नगरीय विकास मंत्री शांति धारीवाल अपनी स्थिति मजबूत समझें, लेकिन जिस प्रकार से कांग्रेस का वोट बैंक कम हुआ है, वह उनके लिए एक चेतावनी भी है। पूरी ताकत झोंकने के बाद उन्हें 273 मतों से जीत मिली, जो काफी कम है।
awa_Deva hin_Deva hin_Deva hin_Deva awa_Deva hin_Deva hin_Deva awa_Deva hin_Deva bho_Deva hin_Deva awa_Deva hin_Deva hin_Deva